《壮游奉柬诸阁老》
明代·汪广洋

壮游吴楚外，扬舲溯天风。名山浮紫翠，大江走蛟龙。

历览思超浮，毛骨生冰雪。脱巾漉清湍，举手弄明月。

明月悬青铜，古人难再逢。牛渚委陈迹，峨眉敛愁容。

九华舞傞傞，窥见沧溟底。小孤立亭亭，徘徊女萝里。

流宕番湖湄，峰峦愈出奇。幽深搆楼阁，峭绝挂猿猕。

放意自陶写，援笔洒秋泚。神怪动窅冥，鱼鸟觉欣喜。

路逢丹丘生，来自赤霞城。麻姑后飞舄，子晋迭吹笙。

湖光潋滟开，云压蒲萄绿。狂引黄金罍，笑歌紫芝曲。

左蠡素相得，当湖忽见迎。扬澜平一掌，中有鼋鼍行。

振衣扳鹊巢，扪萝践苔石。厓气凌空青，松花坠阶白。

举首匡庐下，调笑烟霞间。屡会复屡往，今往几时还。

丛兰被路蹊，芳草萦涧谷。长飙和鸣鸐，迸泉惊饮鹿。

须臾面五老，邀我山之阳。授我长生诀，兼遗洞玄章。

问我从东来，迢遥泛鲸波。三山得无恙，十洲近如何。

傍招广成子，俯挹山中老。鲤鱼跃大江，鹓鸾下天沼。

待以青精饭，酌以白玉浆。乖龙左耳润，吠犬灵苗香。

渴乌渐敛翼，拭目增晚碧。朵朵金芙蓉，凭虚落胸臆。

西南挺奇异，江湖驰伟观。披披古兰若，丹灵耀巑岏。

尝闻远法师，坚坐东林下。还许陶渊明，共结白莲社。

又闻李太白，酷爱香炉峰。长安卸尘鞅，欲归巢云松。

往事既云远，顾我复来此。濯泉坐树阴，下洗巢由耳。

绿发双青瞳，采芳留我行。我行欲不行，月高猿夜声。

西山招我游，明日过湖水。笑隔南浦云，遥谢数君子。

作者简介：汪广洋（? ～1379），江苏高邮人，字朝宗，明朝初年宰相，重臣。汉族。元末进士出身，通经能文，尤工诗，善隶书。朱元璋称赞其“处理机要，屡献忠谋”，将他比作张良、诸葛亮。年少时跟随太祖朱元璋起义反元，被朱元璋聘为元帅府令史、江南行省提控，受命参与常遇春军务。明朝建立后，先后担任山东行省、陕西参政、中书省左丞、广东行省参政、右丞相职务。受封忠勤伯。洪武十二年（1379年），因受胡惟庸毒死刘基案牵连，被朱元璋赐死。著有《凤池吟稿》、《淮南汪广洋朝宗先生凤池吟稿》。《明诗综》收其诗三十一首。